CELEX: 62021TN0506
Language: el
Date: 2021-08-16 00:00:00
Title: Υπόθεση T-506/21: Προσφυγή της 16ης Αυγούστου 2021 — Saure κατά Επιτροπής

11.10.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 412/25
            
         
      Προσφυγή της 16ης Αυγούστου 2021 — Saure κατά Επιτροπής
      (Υπόθεση T-506/21)
      (2021/C 412/27)
      Γλώσσα διαδικασίας: η γερμανική
      
         Διάδικοι
      
      
         Προσφεύγων: Hans-Wilhelm Saure (Βερολίνο, Γερμανία) (εκπρόσωπος: C. Partsch, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Ο προσφεύγων ζητεί από το Γενικό Δικαστήριο:
      
                  —
               
               
                  να ακυρώσει την απόφαση με την οποία η Επιτροπή απέρριψε την αίτηση του προσφεύγοντος για πρόσβαση σε έγγραφα της Επιτροπής, της 9ης Ιουνίου 2021, μέσω χορήγησης αντιγράφων όλων των πρακτικών, συνόψεων, σημειωμάτων, σημειώσεων, εγγράφων της αποκαλούμενης «Steering Committee» (διευθύνουσας επιτροπής) καθώς και της «Joint Negotiations Team» (κοινής ομάδας διαπραγματεύσεων) σχετικά με συνεδριάσεις, διαπραγματεύσεις, αποφάσεις, προτάσεις, εκθέσεις, ηλεκτρονική αλληλογραφία, επιστολική αλληλογραφία, σημειώσεις τηλεφωνικών κλήσεων –ιδίως όσον αφορά τις Advance Purchase Agreements (συμφωνίες προαγοράς)– και συγκεκριμένες συμβάσεις με φαρμακευτικές εταιρίες σχετικά με την παράδοση εμβολίων κατά της COVID-19 για την καταπολέμηση της επιδημίας του κορωνοϊού. Με τον όρο Advance Purchase Agreements (συμφωνίες προαγοράς) νοείται κάθε σύμβαση για την αγορά, την παράδοση, την εξασφάλιση, την κράτηση ή την ανάπτυξη εμβολίων κατά της COVID-19 για τα κράτη μέλη της Ένωσης,
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής του, ο προσφεύγων προβάλλει δύο λόγους ακυρώσεως.
      
                  1.
               
               
                  Με τον πρώτο λόγο ακυρώσεως, ο προσφεύγων προβάλλει ότι έχει δικαίωμα πρόσβασης στα επίμαχα έγγραφα της Ευρωπαϊκής Επιτροπής βάσει του άρθρου 2, παράγραφος 1, του κανονισμού (ΕΚ) 1049/2001 (1). Η απόρριψη εκ μέρους της Επιτροπής αντιβαίνει στη διάταξη αυτή.
               
            
                  2.
               
               
                  Με τον δεύτερο λόγο ακυρώσεως προβάλλεται ότι κανένας λόγος αποκλεισμού δεν αντιτίθεται στο δικαίωμα πρόσβασης του προσφεύγοντος. Ειδικότερα, δεν αντιτίθεται στην αίτηση του προσφεύγοντος ο λόγος αποκλεισμού που προβλέπεται στο άρθρο 4, παράγραφος 1, στοιχείο β', του κανονισμού (ΕΚ) 1049/2001. Η διαβίβαση των ζητούμενων πληροφοριών είναι απαραίτητη για πολλούς σκοπούς δημοσίου συμφέροντος. Επομένως, επιτρέπεται τυχόν επέμβαση στην ιδιωτική ζωή και την ακεραιότητα του ατόμου. Περαιτέρω, ο κίνδυνος υπονόμευσης πρέπει να αποδεικνύεται με συγκεκριμένο και ουσιαστικό τρόπο. Η καθής δεν ανταποκρίθηκε, όμως, στο εν λόγω βάρος αποδείξεως.
               
            
         (1)  Κανονισμός (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ 2001, L 145, σ. 43).